Равил Фәйзуллин: Без көткән бәйрәм шушымы?

	«Матбугат.ру»га Татарстанның халык шагыйре Равил ага Фәйзуллин мөрәҗәгать итте. Равил абый фикеренчә, 100 яшьлек тарихы булган «Татарстан яшьләре» газетасының юбилеен тиешенчә билгеләп узмадылар. «115 еллык тарихы булган матбугатыбызда бу газетаның аерым бер абруйлы урыны бар”, - ди ул. Язманы укучыларыбызга үзгәртми тәкъдим итәбез:	 Быелгысы елның гыйнвар аенда «Татарстан яшьләре» газетасының (заманында төрле исемнәрдә басылган) чыга башлавына 100 ел тулды. Истә калдырырлык сан. Күпләр бу юбилейны матбугатыбызның, гомумән, мәдәни дөньябызның зур бәйрәме булып үтәр дип уйлагандыр. Һәр хәлдә, мин шәхсән үзем тәгаен шулай булыр дип өмет иттем һәм көттем. Чөнки 115 еллык тарихы булган матбугатыбызда бу газетаның аерым бер абруйлы урыны бар. Әмма... юбилей айлары бик сүрән үтеп бара. «Татарстан яшьләре»нә - 100ел!» дигән шигарь яки бәйрәм гөрелтесе җәмәгатьчелектә әллә ни сизелмәде: зур залларда тантаналы кичәләр үткәрелмәде, Республика, журналистлар берлеге җитәкчеләренең котлау авазлары да ишетелмәде шикелле. (Юкса, без, форсат табып, хәтта ясалма бәйрәмнәр оештырып үз-үзебезне юатырга маһир халык инде!). Дөрес, кайбер басмаларда («Идел», «Безнең мирас», «Безнең гәҗит»...) берничә язма, асылда, баш редактор интервьюлары күренгәләде. Миңа калса, мондый зур юбилей уңаеннан «Татарстан яшьләре» үзе махсус аерым сан чыгарырга тиеш иде шикелле.  
	---	
Матбугат.ру

	№ --- | 03.03.2020	


